Broj: 711-I-599-P-366-18/19-08-8

Zagreb, 1. ožujka 2019.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marina Štritofa, općinskog načelnika Općine Dubravica**, na 40. sjednici, održanoj 1. ožujka 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Dubravica i obavljanjem poslova upravljanja obrtom Frigoterm u vlasništvu dužnosnika, u razdoblju od 10. ožujka 2011.g. do 4. svibnja 2017.g., dužnosnik Marin Štritof, općinski načelnik Općine Dubravica, počinio je povredu članka 14. stavka 1. ZSSI-a.**
2. **Istovremenim obnašanjem dužnosti zamjenika općinskog načelnika Općine Dubravica i obavljanjem funkcije direktora trgovačkog društva Frigoekspert d.o.o. u razdoblju od 23. prosinca 2013.g. do 25. svibnja 2017.g. te istovremenim obnašanjem dužnosti općinskog načelnika Općine Dubravica i obavljanjem funkcije direktora trgovačkog društva Frigoekspert d.o.o. u razdoblju od 26. svibnja 2017.g. do 3. listopada 2017.g., dužnosnik Marin Štritof, općinski načelnik Općine Dubravica, počinio je povredu članka 14. stavka 1. ZSSI-a.**
3. **Propustom prijenosa upravljačkih prava na temelju udjela u vlasništvu (kapitalu) trgovačkog društva Frigoekspert d.o.o. na povjerenika koji nije s dužnosnikom povezana osoba u smislu članka 4. stavka 5. ZSSI-a u razdoblju od 23. prosinca 2013.g. do 20. veljače 2019.g., dužnosnik Marin Štritof, općinski načelnik Općine Dubravica, počinio je povredu članka 16. stavka 1. ZSSI-a**
4. **Za povrede ZSSI-a, opisane pod točkama I., II. i III. izreke ove odluke, dužnosniku Marinu Štritofu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 8 mjeseci te će se izvršiti u 8 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 37. sjednici, održanoj 1. veljače 2019.g. pokrenulo postupak za odlučivanje o sukobu interesa protiv dužnosnika Marina Štritofa, općinskog načelnika Općine Dubravica, zbog moguće povrede članka 14. stavka 1. ZSSI-a, koja proizlazi iz istovremenog obavljanja navedene dužnosti i obavljanja poslova upravljanja obrtom Frigoterm u vlasništvu dužnosnika, te obavljanja funkcije direktora trgovačkog društva Frigoekspert d.o.o., kao i zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva Frigoekspert d.o.o. na povjerenika koji nije s dužnosnikom povezana osoba u smislu članka 4. stavka 5. ZSSI-a.

Dužnosnik je u Zakonom propisanom roku dostavio pisano očitovanje na Odluku o pokretanju postupka u kojem u bitnome navodi da je bio vlasnik obrta Frigoterm kojeg je naslijedio od oca u 2000.g. Navedeni obrt odjavljen je u Obrtnom registru 4. svibnja 2017.g. Dužnosnik potvrđuje da u cijelom razdoblju od 2000.g. do 2017.g. upravljanje obrtom nije bilo preneseno na poslovođu.

U odnosu na trgovačko društvo Frigoekspert d.o.o. dužnosnik navodi da je na temelju Izjave o osnivanju društva s ograničenom odgovornošću dane kod javnog bilježnika dana 23. prosinca 2013.g. osnovao društvo Frigoekspert d.o.o. te je bio član Uprave istog do 3. listopada 2017.g. Upravo s namjerom da otkloni mogući sukob interesa dužnosnik je 19. rujna 2017.g. sklopio sa svojom suprugom Ugovor o prijenosu upravljačkih prava, međutim nije bio upoznat s odredbom Zakona kojom je propisano da dužnosnici upravljačka prava na temelju udjela u vlasništvu (kapitalu) trgovačkog društva ne mogu prenijeti na povezane osobe iz članka 4. stavka 5. ZSSI-a.

U svom očitovanju dužnosnik još ističe da je dužnost zamjenika općinskog načelnika Općine Dubravica u mandatu 2009.-2013., kao i u mandatu 2013.-2017. obnašao kao volonter te da u aktualnom mandatu obnaša dužnost općinskog načelnika iste jedinice lokalne samouprave, također kao volonter. Dužnosnik nadalje navodi do povrede članka 14. i 16. ZSSI-a nije došlo iz namjere, već iz neznanja. Dužnosnik dodatno pojašnjava da je trgovačko društvo Frigoekspert d.o.o. manja obiteljska tvrtka sa svega 5 zaposlenih među kojima su i dužnosnik i njegova supruga te da je uz velike poteškoće pronašao osobu od povjerenja na koju je prenio upravljačka prava na temelju udjela u vlasništvu u navedenom trgovačkom društvu. Dužnosnik završno ističe da Općine Dubravica nikad nije stupala u poslovne odnose s trgovačkim društvom Frigoekspert d.o.o. U privitku očitovanja dužnosnik je dostavio Ugovor o prijenosu upravljačkih prava sklopljen dana 20. veljače 2019.g. s odvjetnikom ………………….. iz Jastrebarskog.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i Marin Štritof povodom obnašanja dužnosti općinskog načelnika Općine Dubravica obvezan postupati sukladno odredbama ZSSI-a.

Člankom 4. stavkom 4. ZSSI-a propisano je da su poslovni subjekti u smislu toga Zakona, trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Stavkom 5. istog članka propisano je da su povezane osobe u smislu toga Zakona članovi obitelji dužnosnika navedeni u stavku 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Stavkom 2. istog članka propisano je da je bračni drug dužnosnika član obitelji dužnosnika te je stoga supruga dužnosnika s dužnosnikom povezana osoba u smislu članka 4. stavka 5. ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u rezultate izbora za općinske načelnike, gradonačelnike, župane i njihove zamjenike održane u svibnju 2009., u svibnju 2013. te u svibnju 2017.g., a koji su objavljeni na mrežnim stranicama Državnog izbornog povjerenstva, utvrđeno je da je dužnosnik Marin Štritof izabran za zamjenika općinskog načelnika Općine Dubravica u mandatu 2009.-2013. i u mandatu 2013.-2017., te za općinskog načelnika Općine Dubravica u mandatu 2017.-2021.

Uvidom u izvadak iz Obrtnog registra Ureda državne uprave u Zagrebačkoj županiji, Službe za gospodarstvo, Ispostave Zaprešić utvrđeno je da je pod matičnim brojem obrta: 91245737 bio upisan obrt Frigoterm. Kao datum početka obavljanja obrta upisan je 15. siječnja 1996.g., a kao vlasnik upisan je Marin Štritof. Dana 4. svibnja 2017.g. u Obrtnom registru evidentirana je odjava obrta. Međutim, u Obrtnom registru nije evidentirano da je upravljanje obrtom bilo preneseno na poslovođu. Usporedbom OIB-a Marina Štritofa navedenog kao vlasnika obrta Frigoterm u Obrtnom registru i OIB-a dužnosnika Marina Štritofa navedenog u izvješćima o imovinskom stanju podnesenim Povjerenstvu, utvrđeno je da je riječ o istoj osobi.

Člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da u obrtnom registru nije upisan podatak da je upravljanje obrtom Frigoterm, prije odjave istog, bilo preneseno na poslovođu, a navedeno je potvrdio i sam dužnosnik u svom očitovanju, Povjerenstvo je iz prikupljenih podataka i dokumentacije nedvojbeno utvrdilo da je dužnosnik Marin Štritof istovremeno obnašao dužnost zamjenika općinskog načelnika Općine Dubravica te obavljao poslova upravljanja obrtom Frigoterm čime je počinio povredu članka 14. stavka 1. ZSSI-a, i to u razdoblju od stupanja na snagu ZSSI-a, odnosno od 10. ožujka 2011.g. do upisa odjave obrta u Obrtnom registru dana 4. svibnja 2017.g.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080888056, OIB: 55860671330 upisano trgovačko društvo Frigoekspert d.o.o. na temelju Izjave o osnivanju društva s ograničenom odgovornošću dane kod javnog bilježnika 23. prosinca 2013.g. Dužnosnik Marin Štritof upisan je kao jedini član navedenog trgovačkog društva, a bio je upisan i kao član Uprave istog do 3. listopada 2017.g. Usporedbom OIB-a navedenog u podnesenim izvješćima o imovinskom stanju dužnosnika Marina Štritofa i OIB-a navedenog u izvatku iz sudskog registra nadležnog trgovačkog suda, utvrđeno je da se radi o istoj osobi.

Na zahtjev Povjerenstva trgovačko društvo Frigoekspert d.o.o. dostavilo je očitovanje od 10. prosinca 2018.g. u kojem se potvrđuje da je Marin Štritof bio direktor navedenog trgovačkog društva u razdoblju od 24. prosinca 2013.g. do 3. listopada 2017.g. te da je u razdoblju od 5. svibnja do 3. listopada 2017.g. primao mjesečnu plaću u neto iznosu od 4.080,00 kn. U privitku dopisa trgovačko društvo Frigoekspert d.o.o. dostavilo je Rješenje Trgovačkog suda u Zagrebu od 24. prosinca 2013.g kojim se u sudski registar toga suda upisuje osnivanje društva s ograničenom odgovornošću pod tvrtkom/nazivom Frigoekspert d.o.o. sa sjedištem u Vučilovu, Sutlanske doline 40. U privitku očitovanja dostavljene su i Odluke o imenovanju i razrješenju Marina Štritofa direktorom društva iz kojih je utvrđeno da je dana 23. prosinca 2013.g. donesena odluka kojom se Marin Štritof imenuje za direktora toga trgovačkog društva, ovlaštenog za zastupanje pojedinačno i samostalno, a dana 3. listopada 2017.g. odluka o razrješenju Marina Štritofa s navedene funkcije.

Nadalje, uvidom u Ugovor o prijenosu upravljačkih prava koji je dužnosnik dostavio Povjerenstvu dana 25. listopada 2017.g. uz izvješće o imovinskom stanju podneseno povodom promjene, utvrđeno je da je navedeni ugovor sklopljen dana 19. rujna 2017.g. između dužnosnika Marina Štritofa i …………………… kao Povjerenika. Točkom 1.1. predmetnog ugovora utvrđuje se da je Marin Štritof jedini vlasnik trgovačkog društva Frigoekspert d.o.o., a točkom 2.1. istog Ugovora utvrđuje se da Marin Štritof svoja upravljačka prava s osnova poslovnih udjela u navedenom trgovačkom društvu prenosi na Povjerenika, odnosno na ……………………..

Uvidom u OIB …………………… naveden u predmetnom Ugovoru o prijenosu upravljačkih prava te OIB supruge dužnosnika naveden u podnesenim izvješćima o imovinskom stanju dužnosnika utvrđeno je da je riječ o istoj osobi iz čega proizlazi je dužnosnik upravljačka prava na temelju udjela u vlasništvu trgovačkog društva Frigoekspert d.o.o. prenio na svog bračnog druga.

Povjerenstvo je izvršilo i uvid u Ugovor o prijenosu upravljačkih prava koji je dužnosnik dostavio uz očitovanje na Odluku o pokretanju postupka te utvrdilo da je dužnosnik dana 20. veljače 2019.g. upravljačka prava na temelju udjela u vlasništvu trgovačkog društva Frigoekspert d.o.o. prenio na ………………….. , odvjetnika iz Jastrebarskog kao Povjerenika, čime je dužnosnik uskladio svoje postupanje s odredbom članka 16. stavka 1. ZSSI-a.

Povjerenstvo je od Općine Dubravica zatražilo i podatke o poslovnim odnosima između navedene jedinice lokalne samouprave i obrta Frigoterm te trgovačkog društva Frigoekspert d.o.o.

Općina Dubravica dostavila je očitovanje od 24. siječnja 2019.g. u kojem se navodi da ista od 2011.g. do dana slanja očitovanja nije stupala u poslovne odnose s navedenim poslovnim subjektima.

Slijedom navedenoga, Povjerenstvo je iz prikupljenih podatka i dokumentacije utvrdilo da je dužnosnik Marin Štritof istovremenim obnašanjem dužnosti zamjenika općinskog načelnika Općine Dubravica i direktora trgovačkog društva Frigoekspert d.o.o., u razdoblju od 23. prosinca 2013.g. kada je donesena odluka o imenovanju dužnosnika direktorom navedenog trgovačkog društva do 25. svibnja 2017.g. kada je dužnosnik prestao obnašati navedenu dužnost te potom istovremenim obnašanjem dužnosti općinskog načelnika Općine Dubravica i direktora trgovačkog društva Frigoekspert d.o.o., i to u razdoblju od stupnja na navedenu dužnost dana 26. svibnja 2017.g. do 3. listopada 2017.g. kada je donesena odluka o razrješenju dužnosnika s funkcije direktora navedenog trgovačkog društva, počinio povredu članka 14. stavka 1. ZSSI-a.

U odnosu na povredu članka 16. stavka 1. ZSSI-a Povjerenstvo obrazlaže da je navedenom zakonskom odredbom propisano da dužnosnik upravljačka prava na temelju udjela u vlasništvu (kapitalu) trgovačkog društva ne može prenijeti na povezane osobe iz članka 4. stavka 5. ZSSI-a, te da se bračni drug dužnosnika kao član njegove obitelji smatra povezanom osobom u smislu navedene odredbe ZSSI-a. Povjerenstvo stoga utvrđuje da sklapanjem ugovora o prijenosu upravljačkih prava sa svojom suprugom dana 19. rujna 2017.g. dužnosnik nije ispunio svoju obvezu iz članka 16. stavka 1. ZSSI-a, već je svoje postupanje uskladio s odredbama ZSSI-a tek 20. veljače 2019.g. sklapanjem ugovora o prijenosu upravljačkih prava na ……………………. , odvjetnika iz Jastrebarskog.

Slijedom navedenoga, iz prikupljenih podataka i dokumentacije Povjerenstvo je nedvojbeno utvrdilo da je dužnosnik Marin Štritof propustio prenijeti upravljačkih prava na temelju udjela u vlasništvu trgovačkog društva Frigoekspert d.o.o. na povjerenika koji nije s dužnosnikom povezana osoba u smislu članka 4. stavka 5. ZSSI-a, u razdoblju od osnivanja navedenog trgovačkog društva dana 23. prosinca 2013.g. do 20. veljače 2019.g. čime je počinio povredu članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u obnašanju dužnosti počinio više različitih povreda ZSSI.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje sankcije bliže Zakonom propisanom minimumu Povjerenstvo je cijenilo okolnost da jedna od počinjenih povredi proizlazi iz obavljanja poslova upravljanja obrtom Frigoterm što Povjerenstvo smatra blažom povredom te bi za navedenu povredu ZSSI-a, da nisu počinjene i druge povrede, dužnosniku izreklo sankciju opomene. Na izricanje niže sankcije unutar Zakonom propisanog okvira utjecala je i okolnost da je dužnosnik Marin Štritof dužnost zamjenika općinskog načelnika, a potom i općinskog načelnika Općine Dubravica obnašao kao volonter. Na nužnost izricanja sankcije više od Zakonom propisanog minimuma, utjecalo je višegodišnje razdoblje trajanja povreda te činjenica da je Marin Štritof dužnosnik u trećem uzastopnom mandatu.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati 8 mjeseci te će se izvršiti u 8 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marin Štritof, elektronička dostava
2. Objava na internetskoj stranici Povjerenstva
3. Pismohrana